Illum il-Kummissjoni adottat ir-Rapporti tagħha dwar l-Istat tal-Unjoni tal-Enerġija għall-2021, filwaqt li qieset il-progress tal-UE fit-twettiq tat-tranżizzjoni lejn enerġija nadifa, kważi sentejn wara t-tnedija tal-Patt Ekoloġiku Ewropew. Filwaqt li hemm għadd ta' xejriet inkoraġġanti, se jkunu meħtieġa sforzi akbar biex jintlaħaq l-għan tal-2030 li l-emissjonijiet netti jitnaqqsu b'mill-inqas 55 % u li tinkiseb in-newtralità klimatika sal-2050, u s-sena d-dieħla se jkollha ssir analiżi bir-reqqa tad-data għal xejriet aktar fit-tul ta' wara l-COVID-19. Ir-rapport juri li s-sorsi rinnovabbli qabżu l-karburanti fossili biex saru s-sors ewlieni ta' enerġija fl-UE għall-ewwel darba fl-2020, u li 38 % tal-elettriku ġie ġġenerat bl-użu tagħhom, meta mqabbel ma' 37 % mill-karburanti fossili. Sal-lum, 9 Stati Membri tal-UE diġà waqfu jużaw il-faħam u 13 oħra impenjaw ruħhom għal data ta' eliminazzjoni gradwali, filwaqt li 4 qed jikkunsidraw skedi ta' żmien possibbli. Meta mqabbel mal-2019, l-emissjonijiet tal-gassijiet serra tal-EU27 fl-2020 naqsu bi kważi 10 %. Dan hu tnaqqis bla preċedent tal-emissjonijiet, li ġie kkawżat mill-pandemija tal-COVID-19 u wassal għal tnaqqis kumplessiv tal-emissjonijiet għal 31 % meta mqabbel mal-1990. Is-sena li għaddiet il-konsum tal-enerġija primarja naqas b'1.9 %, filwaqt li l-konsum finali tal-enerġija naqas b'0.6 %. Madankollu, iż-żewġ ċifri huma ogħla mit-trajettorja meħtieġa biex jintlaħqu l-miri tal-UE għall-2020 u l-2030, u jeħtieġ li l-isforzi jkomplu jindirizzaw din il-kwistjoni fil-livell tal-Istati Membri u tal-UE. Fl-2020, is-sussidji għall-karburanti fossili naqsu bi ftit minħabba li, b'mod ġenerali, il-konsum tal-enerġija kien aktar baxx. Is-sussidji għall-enerġija rinnovabbli u għall-effiċjenza enerġetika żdiedu fl-2020. Ir-rapport ta' din is-sena qed jiġi ppubblikat ukoll fil-kuntest ta' żieda qawwija fil-prezzijiet tal-enerġija kkawżata minn żieda fil-prezzijiet tal-gass, kemm fl-Ewropa kollha kif ukoll fil-bqija tad-dinja. Filwaqt li din is-sitwazzjoni hija mistennija li tkun biss waħda temporanja, tenfasizza d-dipendenza tal-UE fuq l-importazzjonijiet tal-enerġija, li fl-2020 laħqu l-ogħla livell tagħhom f'dawn l-aħħar 30 sena, u l-importanza tat-tranżizzjoni lejn enerġija nadifa biex tiżdied is-sigurtà tal-enerġija tal-UE. Skont l-aktar data reċenti, il-prekarjetà enerġetika taffettwa sa 31 miljun persuna fl-UE, u din is-sitwazzjoni se tibqa' importanti ħafna fid-dawl tal-isfidi ekonomiċi kkawżati mill-COVID-19 u mis-sitwazzjoni attwali tal-prezzijiet. Huwa għalhekk li fil-Komunikazzjoni dwar il-Prezzijiet tal-Enerġija li ħarġet dan l-aħħar, il-Kummissjoni għamlet enfasi qawwija fuq il-protezzjoni tal-konsumaturi vulnerabbli. Ir-rapport dwar l-Istat tal-Unjoni tal-Enerġija janalizza kif il-politiki dwar l-enerġija u l-klima ġew affettwati mill-pandemija tal-COVID-19 matul is-sena li għaddiet, u jippreżenta l-progress leġiżlattiv sostanzjali li nkiseb fit-twettiq tal-isforzi tal-UE b'rabta mad-dekarbonizzazzjoni. Ir-rapport jinnota wkoll l-isforzi politiċi biex jiġi żgurat li l-programmi tagħna ta' rkupru wara l-COVID-19 iħaddnu l-objettivi tagħna dwar il-klima u l-enerġija aktar minn qatt qabel. Sfond Ir-Rapport dwar l-Istat tal-Unjoni tal-Enerġija janalizza l-ħames pilastri tal-Unjoni tal-Enerġija: l-aċċellerazzjoni tad-dekarbonizzazzjoni permezz tal-Iskema tal-UE għan-Negozjar ta' Emissjonijiet (ETS), u s-sorsi ta' enerġija rinnovabbli li jinsabu fil-qalba tagħha; iż-żieda tal-effiċjenza enerġetika; it-tisħiħ tas-sigurtà u s-sikurezza tal-enerġija; it-tisħiħ tas-suq intern; ir-riċerka, l-innovazzjoni u l-kompetittività. Ir-rapport ewlieni jidentifika wkoll l-oqsma ta' azzjoni prijoritarja futura fit-twettiq tal-Patt Ekoloġiku Ewropew, u huwa akkumpanjat minn ħames rapporti interrelatati. Għal Aktar Tagħrif Ir-Rapport dwar l-Istat tal-Unjoni tal-Enerġija Mistoqsijiet u tweġibiet dwar is-sitt Rapport dwar l-Istat tal-Unjoni tal-Enerġija Stqarrija għall-Istampa dwar ir-Rapporti dwar il-Klima Ir-Rapport ta' Progress dwar l-Azzjoni Klimatika Anness dwar is-Sussidji tal-Enerġija fl-UE Progress dwar il-kompetittività tat-teknoloġiji tal-enerġija nadifa Ir-Rapport dwar is-Suq tal-Karbonju Ir-Rapport dwar il-Kwalità tal-Karburanti Is-Sit Web dwar l-Istat tal-Unjoni tal-Enerġija Inwettqu l-Patt Ekoloġiku Ewropew